Ishockeyholdet fra Aalborg har ikke travlt med at finde en ny træner, men håber alligevel snart at finde en permanent løsning.

Aalborg Pirates har lige nu et midlertidigt trænerteam i boksen. Det består af Frederik Åkesson og Ronny Larsen. Sådan har det været, siden klubben fyrede sin finske træner. Men bestyrelsesformanden håber at kunne præsentere en varig løsning om en uge eller to. - Jeg tror, vi har en løsning på plads indenfor en til to uger. Men om det er Åke og Ronny eller en fra Vojens eller Texas, må tiden jo vise, siger bestyrelsesformand Morten Fals. Han lægger meget vægt på, at den varige løsning på trænerposten skal kunne udvikle klubbens talenter. Den ene halvdel af den midlertidige trænerduo, Frederik Åkesson, har for en tid fået hjælp til nogle af sine egentlige opgaver som direktør i klubben. Men han nyder at være tilbage på trænerbænken og afviser ikke at være en del af en permanent løsning. - Jeg synes ikke, man skal udelukke noget. Nu står vi i den situation, vi står i, og så skal vi have det bedst mulige resultat ud af det, siger Frederik Åkesson.